嘉州守宅舊無後圃因農事之隙爲種花築亭觀甫成而歸戲作長句
作者：陸游
朝代：宋

paragraphs: 吾州山水西州冠，正欠雄樓並傑觀。
奇峰秀嶺待彈壓，明月清風須判斷。
三峨舊不到郡齋，創爲詩人供几案。
烟雲舒卷水墨圖，草木青紅錦繡段。
一時冠盖共登臨，百年父老俱驚惋。
縈回舞袖試弓彎，宛轉歌聲學珠貫。
佳人蜂蝶爭遶鬢，上客龍蛇看揮翰。
寓公雖作一月留，梅發東湖歸思亂。
兒戲聊成此段奇，陳迹應留後人嘆。
明朝艇子泝平羌，却伴謫仙遊汗漫。